Amerikanske Variety har tro på Kon-Tiki-regissører
Magasinet er svært imponert over hva Joachim Rønning og Espen Sandberg har fått til for skarve 15 millioner dollar - i USA ville en slik film ha kostet 50 millioner dollar. De to herrene repliserer at dette er den dyreste filmen som noensinne er laget i Norge, mer har vi ikke råd til med såpass lite publikumsgrunnlag. - Vi leter etter historier bygd på sterke følelser, og med storslåtte og fantastiske elementer, sier Sandberg til Variety. - Vi hadde alt dette i «Kon-Tiki», og vi er i ferd med å nærme oss flere andre prosjekter, røper han.Duoen mottok diplomet «10 Directors to Watch» under en eksklusiv brunsj på et hotell i Palm Springs i California søndag. - Det var ikke så mange her, men de som var her, er folk vi ser veldig opp til i denne bransjen. Vi sto for eksempel lenge og pratet med Tom Hooper, regissøren av «The King's Speech», sier Joachim Rønning til NTB. I palmesus og solskinn nøt den norske filmgjengen dagene i Palm Springs før oppkjøringen til Oscar-nominasjoner og Golden Globe-show virkelig begynner. - Det har vært en veldig bra helg, og det er en ære for oss som regissører å få være i dette selskapet hos ett av verdens mest prestisjetunge tidsskrifter i denne bransjen, fortsetter han. Variety-lunsjen var ett av mange arrangementer under den internasjonale filmfestivalen i Palm Springs, som pågår fram til 14. januar. Fulle hus «Kon-Tiki» er så langt vist på festivalen to ganger, og det var siste mulighet til å få vist seg før Golden Globe-utdelingen neste helg - og ikke minst kunngjøringen av hvem som blir nominert til Oscar for beste utenlandske film. Kunngjøringen kommer torsdag denne uka. Filmen skal vises enda en gang i løpet av festivalen, hvor den er blitt svært godt mottatt. - Den har gått for fulle hus og ble vist i den største kinosalen i byen med 1.200 plasser, forteller Rønning, som mandag vendte nesa tilbake mot Los Angeles og forberedelser til Golden Globe.Dersom den blir nominert til beste utenlandske Oscar-film, blir dette den femte norske filmen som er blitt nominert gjennom tidende. Ingen av dem har vunnet. Derimot fikk den norske dokumentarfilmen «Kon-Tiki» av Thor Heyerdahl fra 1950 prisen i 1951.
Regissørene av Golden Globe-nominerte «Kon-Tiki» er blant de ti som omtales som «verdt å følge med på» i det amerikanske magasinet Variety.